title: Решение на Съда на Европейския съюз от 11 октомври 2016 година за публичния достъп до документите, съхранявани от Съда на Европейския съюз при упражняване на административните му функции

text:
               30.11.2016

               BG

               Официален вестник на Европейския съюз

               C 445/3

         РЕШЕНИЕ НА СЪДА НА ЕВРОПЕЙСКИЯ СЪЮЗ
   от 11 октомври 2016 година
   за публичния достъп до документите, съхранявани от Съда на Европейския съюз при упражняване на административните му функции
   (2016/C 445/03)
   СЪДЪТ НА ЕВРОПЕЙСКИЯ СЪЮЗ,
   като взе предвид член 15, параграф 3 от Договора за функционирането на Европейския съюз,
   като взе предвид становището на Административния комитет от 26 септември 2016 г.,
   като има предвид, че следва да се определят правила за публичния достъп до документите, съхранявани от Съда на Европейския съюз при упражняване на административните му функции,
   ПРИЕ СЛЕДНОТО РЕШЕНИЕ:
   Член 1
   Приложно поле
   1.   Настоящото решение се прилага за всички документи, които Съдът на Европейския съюз съхранява, тоест които е изготвил или е получил и притежава, във връзка с упражняването на административните си функции.
   2.   Настоящото решение не засяга правата на публичен достъп до документи на Съда на Европейския съюз, които евентуално произтичат от актове на международното право или актове за прилагането им.
   Член 2
   Правоимащи лица
   1.   При предвидените в настоящото решение условия всеки гражданин на Европейския съюз и всяко физическо или юридическо лице с местопребиваване или седалище в държава членка има право на достъп до документите на Съда на Европейския съюз, посочени в член 1, параграф 1.
   2.   При същите условия Съдът на Европейския съюз може да разреши достъп до тези документи на всяко физическо или юридическо лице, което няма местопребиваване или седалище в държава членка.
   Член 3
   Изключения
   1.   Съдът на Европейския съюз отказва достъп до съответния документ, когато оповестяването му би застрашило защитата на:

               а)

               обществения интерес в областта на:

                           —

                           обществената сигурност,

                           —

                           отбраната и военните въпроси,

                           —

                           международните отношения,

                           —

                           финансовата, валутната или икономическата политика на Съюза или на държава членка;

               б)

               личния живот и личната неприкосновеност, включително съобразно законодателството на Съюза за защита на личните данни.

         2.   Съдът на Европейския съюз отказва достъп до съответния документ, когато оповестяването му би застрашило защитата на:

               —

               търговските интереси на определено физическо или юридическо лице, включително в областта на интелектуалната собственост,

               —

               съдебните производства и правните становища,

               —

               целите на дейностите по инспектиране, разследване и одит.

         3.   Достъпът до документи, изготвени от Съда на Европейския съюз за вътрешно ползване или получени от него и отнасящи се до въпрос, по който той още не е взел решение, се отказва в случаите, когато оповестяването на съответния документ би засегнало сериозно процеса на вземане на решение от Съда на Европейския съюз.
   Достъпът до документи, съдържащи становища за вътрешно ползване при предварителни обсъждания и консултации, провеждани в Съда на Европейския съюз или извън него, но с негово участие, се отказва, включително след вземането на решение, когато оповестяването на съответния документ би засегнало сериозно процеса на вземане на решение от Съда на Европейския съюз.
   4.   Изключенията по параграфи 2 и 3 не се прилагат, ако по-висш обществен интерес оправдава оповестяването на съответния документ.
   5.   Ако само част от поискания документ попада в обхвата на едно или няколко от изключенията по параграфи 1, 2 и 3, останалата част от документа се оповестява.
   6.   Изключенията по параграфи 1, 2 и 3 се прилагат единствено докато има основание за предоставяне на съответната защита предвид съдържанието на документа. Изключенията могат да се прилагат в продължение на не повече от тридесет години. При необходимост те могат да се прилагат и по-дълго по отношение на документи, които попадат в обхвата на изключенията във връзка с личния живот или търговските интереси.
   7.   Този член се прилага, доколкото в член 9 не е предвидено друго.
   Член 4
   Подаване на първоначално заявление
   1.   Заявлението за достъп до документи на Съда на Европейския съюз трябва да бъде съставено на един от официалните езици на Съюза чрез формуляр по образец, който може да бъде намерен на уебсайта на Съда на Европейския съюз. То трябва да бъде изпратено за предпочитане по електронен път съобразно указанията, поместени на посочения уебсайт, или по изключение по пощата или по факс.
   2.   Заявлението трябва да е достатъчно точно и да съдържа в частност данните, въз основа на които може да се идентифицира(т) поисканият документ или поисканите документи, както и името и адреса на заявителя.
   3.   Ако заявлението не е достатъчно точно, Съдът на Европейския съюз приканва заявителя да даде пояснения и му оказва съответната помощ.
   4.   Ако заявлението се отнася до много дълъг документ или до много голям брой документи, Съдът на Европейския съюз може неофициално да съгласува действията си със заявителя, за да се намери справедливо решение.
   5.   Заявителят не е длъжен да мотивира заявлението си.
   Член 5
   Обработване на първоначалното заявление
   1.   Веднага след регистрирането на формуляра, съдържащ заявлението, до заявителя се изпраща писмено потвърждение за получаването му (по електронна поща, по пощата или по факс).
   2.   Не по-късно от един месец след датата на регистриране Съдът на Европейския съюз осигурява достъп до поискания документ, като го предоставя на заявителя.
   3.   Ако не може да даде достъп до поискания документ, в срока по параграф 2 Съдът на Европейския съюз уведомява писмено заявителя за основанията за пълния или частичния отказ, като го информира за правото му да подаде потвърдително заявление в едномесечен срок от получаването на отговора.
   4.   По изключение, например когато заявлението се отнася до много дълъг документ или до много голям брой документи, срокът по параграф 2 може да бъде продължен с един месец, при условие че заявителят е предварително уведомен и са изложени подробни мотиви.
   5.   В случаите по член 4, параграф 3 срокът за отговор започва да тече от датата, на която Съдът на Европейския съюз получи допълнителната информация, с която заявителят уточнява в достатъчна степен своето заявление.
   6.   За целите на изчисляването на сроковете се прилага съответно Регламент (ЕИО, Евратом) № 1182/71 за определяне на правилата, приложими за срокове, дати и крайни срокове (ОВ L 124, 8.6.1971 г., стр. 1; Специално издание на български език, 2007 г., глава 1, том 1, стр. 16).
   Член 6
   Подаване на потвърдително заявление
   1.   Ако получи пълен или частичен отказ по първоначалното заявление, заявителят може да подаде потвърдително заявление.
   2.   Заявителят има право да подаде потвърдително заявление и ако Съдът на Европейския съюз не отговори на първоначалното заявление в предвидения срок.
   3.   Потвърдителното заявление трябва да бъде изпратено на Съда на Европейския съюз в едномесечен срок, считано от получаването на пълния или частичния отказ да се предостави достъп до поискания документ или — при липса на отговор по първоначалното заявление — считано от изтичането на срока за отговор.
   4.   Потвърдителното заявление трябва да бъде подадено във формата и по реда, предвидени в член 4.
   Член 7
   Обработване на потвърдителното заявление
   1.   Потвърдителното заявление се обработва по реда на член 5, с изключение на информирането на заявителя за правото да подаде потвърдително заявление.
   2.   Ако издаде пълен или частичен отказ по потвърдителното заявление, Съдът на Европейския съюз уведомява заявителя за производствата, в които може да оспори отказа, а именно за възможността да обжалва по съдебен ред или да подаде жалба до Европейския омбудсман съобразно условията, предвидени съответно в членове 263 и 228 от Договора за функционирането на Европейския съюз.
   3.   Липсата на отговор по потвърдителното заявление в предвидения срок се смята за отказ и заявителят има право да го обжалва чрез производствата, посочени в параграф 2.
   Член 8
   Компетентни органи
   1.   Компетентен да се произнася по първоначални заявления за достъп до документи е директорът на дирекция „Комуникация“.
   2.   Когато поисканият документ се съхранява от секретариата на Съда или от секретариата на Общия съд, компетентни са съответно заместник-секретарят на Съда и заместник-секретарят на Общия съд.
   Заместник-секретарите на Съда и на Общия съд могат да делегират правомощията си за произнасяне по първоначалното заявление на някого от администраторите в съответния секретариат.
   3.   Компетентен да се произнася по потвърдителни заявления е секретарят на Съда, а когато потвърдителното заявление се отнася до документи, съхранявани от секретариата на Общия съд — секретарят на Общия съд.
   4.   Когато държава членка получи заявление за достъп до съхраняван от нея документ, издаден от Съда на Европейския съюз при упражняване на административните му функции, и се обърне към него с искане за консултация, отговор по това искане за консултация дава органът, който би бил компетентен съгласно параграф 3 да отговори на потвърдително заявление за достъп до същия документ, отправено пряко до Съда на Европейския съюз.
   5.   Като изключение от предвиденото в параграф 1 секретарят на Съда може да определи друг орган, компетентен да се произнася по първоначални заявления за достъп до документи.
   Член 9
   Документи на трети лица
   1.   Съдът на Европейския съюз предоставя достъп до притежаваните от него документи на трети лица само със съгласието на съответното трето лице.
   2.   За целите на настоящия член „трето лице“ е всяко физическо и юридическо лице и всяка външна спрямо Съда на Европейския съюз организация, включително държавите членки, останалите институции, органи, служби и агенции на Европейския съюз, както и третите държави.
   3.   Когато Съдът на Европейския съюз получи заявление за достъп до документи на трето лице, компетентният орган се консултира със съответното трето лице, за да установи дали то възразява срещу оповестяването на документа, освен ако не реши служебно да откаже да оповести документа въз основа на някое от изключенията по член 3.
   Член 10
   Правила за достъп
   1.   Документите се предоставят във варианта и във формата, в които са налични. Настоящото решение не задължава Съда на Европейския съюз да създава нови документи или да събира информация по искане на заявителя.
   Предоставяните копия може да са на хартиен или електронен носител. В това отношение изцяло се съобразяват предпочитанията на заявителя.
   Ако документът е обемен или трудно се поддава на обработка, заявителят може да бъде поканен да се запознае с него на място.
   2.   Ако документът вече е бил оповестен от Съда на Европейския съюз или от друга институция и е леснодостъпен, Съдът на Европейския съюз може само да уведоми заявителя за начините да се снабди с него.
   Член 11
   Разходи по предоставянето на достъп
   1.   От заявителя може да се събира такса за изготвянето на копия на поисканите документи и за изпращането им.
   2.   По правило достъпът е безплатен, когато заявителят се запознава с документите на място или когато броят на копията не надхвърля двадесет страници с формат A4.
   3.   Таксата за изготвянето и изпращането на копията се изчислява по тарифа, която се определя с решение на секретаря на Съда. Тя не може да надхвърля действителните разходи за извършената работа.
   4.   За публикациите продължава да се прилага техният ценоразпис.
   Член 12
   Възпроизвеждане на документи
   1.   Прилагането на настоящото решение не засяга действащите правила в областта на авторското право, които могат да ограничават правото на получателя да възпроизвежда или използва оповестените документи.
   2.   Документите, за които Съдът на Европейския съюз притежава авторски права и които са оповестени на основание на настоящото решение, не могат да бъдат възпроизвеждани или използвани с търговска цел без предварителното писмено разрешение на Съда на Европейския съюз.
   Член 13
   Мерки за прилагане
   Секретарят на Съда приема необходимите мерки за прилагането на настоящото решение. Тези мерки се огласяват на уебсайта на Съда на Европейския съюз.
   Член 14
   Влизане в сила
   Настоящото решение влиза в сила в деня след публикуването му в Официален вестник на Европейския съюз.

   То заменя и отменя решението на Съда на Европейския съюз от 11 декември 2012 г. за публичния достъп до документите, съхранявани от Съда на Европейския съюз при упражняване на административните му функции (ОВ C 38, 9.2.2013 г., стр. 2).

      Съставено в Люксембург на 11 октомври 2016 година.

            Секретар

         Alfredo CALOT ESCOBAR

            Председател

         Koen LENAERTS


title: Решение (EС) 2017/876 на Съвета от 18 май 2017 година относно присъединяването на Европейския съюз към Международния консултативен комитет по памука (ICAC)

text:
               23.5.2017

               BG

               Официален вестник на Европейския съюз

               L 134/23

         РЕШЕНИЕ (EС) 2017/876 НА СЪВЕТА
   от 18 май 2017 година
   относно присъединяването на Европейския съюз към Международния консултативен комитет по памука (ICAC)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграфи 3 и 4, във връзка с член 218, параграф 6 от него,
   като взе предвид предложението на Европейската комисия,
   като взе предвид одобрението на Европейския парламент (1),
   като има предвид, че:

               (1)

               Съюзът е член на редица международни органи за суровини, но не е член на Международния консултативен комитет по памука („ICAC“).

               (2)

               На 27 април 2004 г., 27 май 2008 г. и 10 май 2010 г. в своите заключения относно плана за действие на ЕС по отношение на селскостопанските продуктови вериги, зависимостта и бедността и партньорството между ЕС и Африка в подкрепа на развитието на сектора на памука и относно укрепването на дейността на Съюза в областта на суровините Съветът прикани Комисията да разгледа възможността за членство на Съюза в ICAC.

               (3)

               На 16 септември 2013 г. Съветът упълномощи Комисията да води преговори от името на Съюза за присъединяването на Съюза към ICAC в съответствие с член II, раздели 1 и 2 от Правилника за дейността на ICAC, като посочи, че членството в ICAC е в интерес на Съюза поради значимостта на памука за селското стопанство, промишлеността и търговията на Съюза. Съюзът е производител на памук, като от нетен вносител на памук стана нетен износител на памук от 2009 г. насам. Освен това, текстилната и шивашката промишленост на Съюза са основен потребител на памучни тъкани. Памукът е също важна област за европейското сътрудничество за развитие, като Съюзът продължава да бъде един от основните донори за подпомагане на памучния сектор в Африка.

               (4)

               Съюзът ще плати вноска в съответствие с член II, раздел 2 а., точка 2, буква в) от Правилника за дейността на ICAC. От Съюза не може да бъде търсена отговорност за текущи или бъдещи финансови просрочени задължения на членове на ICAC.

               (5)

               Протокол 4 относно памука (2), приложен към Акта за присъединяване от 1979 г., следва да продължи да бъде вземан предвид след присъединяването на Съюза към ICAC.

               (6)

               Поради това Съюзът следва да се присъедини към ICAC,

         ПРИЕ НАСТОЯЩОТО РЕШЕНИЕ:
   Член 1
   Присъединяването на Европейския съюз към Международния консултативен комитет по памука се одобрява от името на Съюза.
   Правилникът за дейността на ICAC е приложен към настоящото решение.
   Член 2
   Председателят на Съвета посочва лицето(лицата), упълномощено(и) да направи(ят) от името на Съюза уведомлението, посочено в член II, раздел 2 а. от Правилника за дейността на ICAC.
   Член 3
   Настоящото решение влиза в сила в деня след публикуването му в Официален вестник на Европейския съюз.

      Съставено в Брюксел на 18 май 2017 година.

            За Съвета

            Председател

         C. ABELA

      (1)  Одобрение от 16 май 2017 година (все още непубликувано в Официален вестник).

      (2)  ОВ L 291, 19.11.1979 г., стр. 174.

         Съдържание

                  ЧЛЕН I —

               МАНДАТ
               26

                  ЧЛЕН II —

               ЧЛЕНСТВО
               26

                  ЧЛЕН III —

               КОНСУЛТАТИВЕН КОМИТЕТ
               28

                  ЧЛЕН IV —

               ПОСТОЯНЕН КОМИТЕТ
               28

                  ЧЛЕН V —

               СЛУЖИТЕЛИ НА ПОСТОЯННИЯ КОМИТЕТ
               30

                  ЧЛЕН VI —

               ПОДКОМИТЕТИ НА ПОСТОЯННИЯ КОМИТЕТ
               31

                  ЧЛЕН VII —

               СЕКРЕТАРИАТ
               32

                  ЧЛЕН VIII —

               ФИНАНСОВИ ПРОЦЕДУРИ
               33

                  ЧЛЕН IX —

               ПРЕДОСТАВЯНЕ НА ИНФОРМАЦИЯ
               34

                  ЧЛЕН X —

               ЕЗИЦИ
               35

                  ЧЛЕН XI —

               ГЛАСУВАНЕ
               36

                  ЧЛЕН XII —

               СЪТРУДНИЧЕСТВО С ДРУГИ ОРГАНИЗАЦИИ
               36

                  ЧЛЕН XIII —

               ИЗМЕНЕНИЯ
               36

                  ЧЛЕН XIV —

               ЗАМЯНА
               36

                  Офис на секретариата

                  1629 K Street NW Suite 702

                  Washington DC 20006 USA

                  Телефон: (202) 463-6660

                  Факс: (202) 463-6950

                  Електронна поща: secretariat@icac.org

      ПРАВИЛНИК ЗА ДЕЙНОСТТА
      на
      МЕЖДУНАРОДНИЯ КОНСУЛТАТИВЕН КОМИТЕТ ПО ПАМУКА
      Приет на 31-то пленарно заседание, проведено на 16 юни 1972 г.
      (изменен на 11 декември 2015 г. на 74-то пленарно заседание)

         ЧЛЕН I — МАНДАТ

      Функциите на Международния консултативен комитет по памука (наричан по-долу ICAC) са:

                  а.

                  да наблюдава и да бъде в течение относно промените, влияещи върху положението на памука в световен мащаб.

                  б.

                  да събира, разпространява и поддържа пълни, достоверни и навременни статистически данни и друга информация, отнасящи се до световното производство, търговия, потребление, запаси и цени на памука; и други текстилни влакна, или на текстилните продукти, доколкото те влияят на икономиката на памука и не дублират задачите, които страните членки са предоставили на други международни органи.

                  в.

                  да предлага на страните — членки на ICAC, както и когато това е препоръчително, всички мерки, които ICAC счита за подходящи и осъществими за подпомагане на международното сътрудничество, насочени към разработване и поддържане на стабилна световна икономика на памука.

                  г.

                  да бъде форум за международни дискусии по въпроси, свързани с цените на памука, без обаче да засяга обсъждания, провеждани другаде по същото време, например в UNCTAD. Такива обсъждания следва да се провеждат редовно както в рамките на Постоянния комитет, така и на годишните пленарни заседания.

         ЧЛЕН II — ЧЛЕНСТВО

         Раздел 1 — Допустимост за членство

                  а.

                  Членството в ICAC е отворено за всички страни — членки на Организацията на обединените нации или на Организацията за прехрана и земеделие на Обединените нации, проявяващи интерес към памука.

                  б.

                  Всяко друго правителство, проявяващо интерес към памука, има право да кандидатства за членство.

         Раздел 2 — Встъпване в членство: Ангажименти на присъединилите се страни членки

      Присъединяването към ICAC се извършва посредством следните процедури:

                  а.

                  Кандидатът изпраща съобщение до изпълнителния директор, в което посочва, че:

                              (1)

                              проявява интерес към памука;

                              (2)

                              е подготвен да изпълнява произтичащите от членството задължения във връзка с:

                                          а)

                                          приемането на правилника за дейността на ICAC, който е в сила към този момент,

                                          б)

                                          подаването на информация относно положението в сектора на памука и свързаните с това въпроси в съответствие с предписаните изисквания на ICAC и всякакви други работни програми, които може периодично да бъдат одобрявани, и

                                          в)

                                          заплащането на членския си внос.

                  б.

                  Постоянният комитет или Консултативният комитет, както е приложимо, след това разглежда съобщението на кандидата.

                  в.

                  Обикновено присъединяването на кандидата, който отговаря на изискванията за участие съгласно разпоредбите на раздел 1.а от този член, се потвърждава на следващото заседание на Постоянния комитет. Въпреки това, ако въпросът за присъединяването бъде повдигнат на пленарно заседание, Консултативният комитет потвърждава присъединяването.

                  г.

                  Заявлението за членство в съответствие с разпоредбите на раздел 1 б. от този член се разглежда от Консултативния комитет.

                  д.

                  Винаги когато потвърждава или одобрява приемането на даден кандидат за членство в ICAC, Постоянният комитет или Консултативният комитет утвърждава едновременно с това размера на паричната вноска, определена за тази страна членка в годината на присъединяването ѝ, в съответствие с разпоредбите на раздел 4 в. от този член.

                  е.

                  Изпълнителният директор уведомява писмено кандидата за предприетите действия.

         Раздел 3 — Оттегляне от членство

      Оттеглянето на някоя страна членка от членство в ICAC се извършва по следната процедура:

                  а.

                  Всяка страна членка, която желае да се оттегли, изпраща съобщение на изпълнителния директор за това, като посочва датата, на която желае оттеглянето да влезе в сила, и която е най-малко 30 дни след датата на получаване на уведомлението от изпълнителния директор.

                  б.

                  Изпълнителният директор информира Консултативния комитет или Постоянния комитет, както е приложимо, за всяко оттегляне и при потвърждаване на оттеглянето уведомява съответния член за финансовия му статус по отношение на ICAC.

         Раздел 4 — Финансови задължения на членовете

                  а.

                  Членският внос на всяка страна членка е сума, която се закръглява до най-близките 100 щатски долара и включва:

                              (1)

                              основна вноска: 40 % от общата сума на членския внос се поделят поравно между членовете; и

                              (2)

                              пропорционална вноска: общата сума на пропорционалните вноски е равна на бюджетните нужди минус сумата на равните вноски. Пропорционалната вноска се определя въз основа на средната търговия на суров памук (износ плюс внос) през последните четири години на производство на памук (август—юли), приключила преди края на финансовата година на ICAC, за която се отнасят вноските.

                  б.

                  Членският внос се дължи на 1 юли всяка година и се заплаща през следващите три месеца от финансовата година на ICAC. Всяко плащане, направено от дадена страна членка, погасява най-старите неизплатени задължения, които тази страна членка дължи на ICAC.

                  в.

                  Първоначалният членски внос на страната членка, присъединила се към ICAC, се изчислява така, както е предвидено в раздел 4 а. от настоящия член. Този първоначално определен размер се разпределя пропорционално според броя на оставащите пълни тримесечия от финансовата година на ICAC. Пропорционалната вноска се определя на базата на съотношението на средната търговия, използвано при определянето на последните пропорционални вноски за настоящите страни членки.

                  г.

                  Първоначалният членски внос на страната членка се дължи на датата, на която присъединяването влиза в сила, и се заплаща през следващите три месеца.

                  д.

                  При оттегляне или прекратяване на членството на страна членка не се извършва опрощаване или възстановяване на каквато и да било част от дължимия от него членски внос за финансовата година на ICAC, през която се извършва оттеглянето. Всички неплатени вноски за тази година стават дължими на датата, на която изпълнителният директор получи съобщението, посочено в раздел 3 a. от настоящия член.

                  е.

                  Ако дължимият членски внос на дадена страна членка не бъде платен в срок от дванадесет месеца, с изключение на минимален размер, който не трябва да надвишава 15 % от годишния членски внос за текущата година, изпълнителният директор уведомява съответната страна членка, че ако плащането не бъде получено в рамките на шест месеца след датата на уведомлението, предоставянето на документи и други услуги ще бъде прекратено след изтичането на този срок. Ако след изтичането на други шест месеца плащането все още не е получено, членството на тази страна членка се прекратява.

                  ж.

                  Членството на страна членка, която се е оттеглила от членство съгласно раздел 3 от настоящия член или чието членство е прекратено съгласно раздел 4 е., няма да бъде подновено, докато тази страна не заплати поне една пета от всички свои задължения към ICAC. Нейното членство продължава само ако не се трупат допълнителни просрочени задължения, докато неговият дълг към Комитета бъде погасен в пълен размер, и само ако странатачленка продължи да плаща дълга си към Комитета на вноски не по-малки от една четвърт от остатъка на година.

         ЧЛЕН III — КОНСУЛТАТИВЕН КОМИТЕТ

         Раздел 1 — Определение

      В настоящия правилник за дейността „Консултативен комитет“ означава пленарно заседание на ICAC.

         Раздел 2 — Честота и място на заседанията

      Заседанията на Консултативния комитет се провеждат по покана на страните членки. Обикновено редовните заседания се провеждат най-малко веднъж на календарна година. Допълнителни заседания могат да бъдат свиквани от Постоянния комитет. Не могат да бъдат приемани покани за предлагане на домакинство, отправени от страни членки, които са просрочили своите задължения към ICAC с повече от една година.
      Страните членки износителки и страните членки вносителки на памук се редуват във възможно най-голяма степен при домакинството на заседанията на Консултативния комитет. Тъй като седалището на организацията е в Съединените американски щати, заседанията следва да се провеждат по-често там, отколкото в други страни членки, и като цяло на интервали от не повече от пет години.

         Раздел 3 — Участие в заседания

      Страната членка отправя покана до ICAC, в която изразява желанието си да бъде домакин на заседание на Консултативния комитет, като се подразбира, че всички делегации от страни членки, които желаят да присъстват на него, имат право на участие. Комитетът може също да изпраща сам покани до страните членки.

         Раздел 4 — Протичане на заседанията

                  а.

                  На всяко заседание на Консултативния комитет странатачленка, която е домакин, определя Председател на събранието. Председателят на Постоянния комитет упражнява функциите на първи заместник-председател. Страната членка, която е домакин, може да определи един или повече допълнителни заместник-председатели. Председателят на събранието обикновено председателства заседанията на Управителния комитет и пленарните сесии. Другите комитети определят свои собствени председател и заместник-председатели.

                  б.

                  Изпълнителният директор на ICAC изпълнява функциите на генерален секретар и може да назначава един или повече заместник главни секретари. Ако изпълнителният директор не е на разположение, странатачленка, която е домакин, определя генералния секретар.

                  в.

                  Всяка страна членка уведомява във възможно най-кратък срок изпълнителния директор за имената на своите представители, заместници и съветници, както и за друга информация, която може да е нужна за регистрацията, включително определянето на ръководител на делегацията.

                  г.

                  По време на обсъждането на въпроси от всякакъв характер всяка страна членка може да повдигне процедурен въпрос и да поиска закриване или отлагане на разискването. В такъв случай председателстващият незабавно обявява своето решение, което остава в сила, освен ако не бъде отменено от заседанието.

         Раздел 5 — Мандат

                  а.

                  Да назначава изпълнителния директор и да определи основния му договор или възнаграждения.

                  б.

                  Да разглежда и извършва действия по отношение на всеки друг въпрос в рамките на мандата на ICAC

         ЧЛЕН IV — ПОСТОЯНЕН КОМИТЕТ

         Раздел 1 — Отношения с Консултативния комитет

                  а.

                  Между пленарните заседания Консултативният комитет се представлява във Вашингтон, специален окръг Колумбия, от Постоянния комитет, който му е подчинен.

                  б.

                  Консултативният комитет може да делегира правомощия относно конкретни въпроси на Постоянния комитет. Консултативният комитет може да измени или оттегли такова делегиране на правомощия.

                  в.

                  Всички действия, предприети от Постоянния комитет, може да се преразглеждат от Консултативния комитет.

                  г.

                  Председателят на Постоянния комитет докладва на всяко заседание на Консултативния комитет за дейностите, извършени от Постоянния комитет в рамките на периода след последното заседание.

         Раздел 2 — Членство

      Всички страни — членки на ICAC, имат право да участват в състава на Постоянния комитет.

         Раздел 3 — Компетентност, задължения и отговорности

      а.   По същество

                  (1)

                  Да представлява средство за обмен на мнения по отношение на настоящи и бъдещи промени в международната ситуация в сектора на памука.

                  (2)

                  Да изпълнява всички насоки, решения и препоръки на Консултативния комитет.

                  (3)

                  Да подготвя работни програми.

                  (4)

                  Да полага усилия работните програми да се изпълняват в рамките на финансовите средства на ICAC. Тази отговорност включва, но не е непременно ограничена до:

                              а)

                              определяне на броя, естеството и разпределянето на докладите и публикациите, които трябва да бъдат публикувани.

                              б)

                              прехвърляне на секретариата или на съответния подкомитет на тези точки в одобрената работна програма, които не желае да запази за себе си.

                              в)

                              подобряване на статистиката.

                              г)

                              връзки с обществеността.

                  (5)

                  Да изготвя дневен ред и график за Консултативния комитет и да прави препоръки за разглеждане от този комитет. Дневният ред трябва да включва датата и мястото на следващото заседание на Консултативния комитет.

                  (6)

                  Да установи реално сътрудничество с Организацията на обединените нации, Организацията за прехрана и земеделие на Организацията на обединените нации, Международния институт по памука, както и други международни организации, занимаващи се с въпроси, представляващи интерес за ICAC.

            б.   Финансови
      Да контролира финансовите средства на ICAC. Тази отговорност включва, но не е непременно ограничена до приемането на бюджет за разходите и скала на членския внос на страните членки за следващата финансова година на ICAC.
      в.   Административни

                  (1)

                  Да създаде и да поддържа във Вашингтон, специален окръг Колумбия, секретариат, който да се състои от изпълнителен директор и неговия персонал. (Виж член VII).

                  (2)

                  Да наема необходимите за целта служители, като има предвид, че е желателно да се привлича във възможно най-голяма степен квалифициран персонал от участващите страни членки.

                  (3)

                  Да назначава нов изпълнителен директор и да определя условията на трудовото му правоотношение в случай на нужда в междинния период между заседанията на Консултативния комитет.

                  (4)

                  Да определя, ако сметне, че това е необходимо за ефективното управление на дейността, задълженията и отговорностите на който и да било от неговите служители или на служителите от секретариата.

                  (5)

                  Да препоръчва изменения на настоящия правилник за дейността.

         Раздел 4 — Възлагане на работа

      Постоянният комитет може да възлага работа на всеки подкомитет по въпросите, които са от компетенциите на този подкомитет.

         Раздел 5 — Процедури на Постоянния комитет

      а.   Общи

                  (1)

                  Заседанията се провеждат по покана на председателя или изпълнителния директор по искане на всяка страна членка или с решение на Постоянния комитет.

                  (2)

                  Обикновено се изпраща най-малко 10-дневно предизвестие.

                  (3)

                  Заседанията се провеждат при закрити врати, освен ако Постоянният комитет не реши друго.

            б.   Кворум

                  (1)

                  Присъствието на делегати от една трета от страните членки съставлява кворум.

                  (2)

                  При липса на кворум заседанието се провежда, ако присъстват представители на най-малко осем страни членки. Същевременно в протокола трябва да се посочи кои решения, ако има такива, са приети при липса на кворум и кои страни членки, ако има такива, са се въздържали при приемането им.

                  (3)

                  Всички такива решения обикновено стават задължителни. Въпреки това, страните членки, които са отсъствали или са изразили резерви, могат да изразят своето несъгласие в срок от десет дни от датата на временния протокол от заседанието и ако броят на възразилите срещу решението е по-голям от броя на подкрепилите решението по време на заседанието, решението ще бъде отменено, което се отразява в окончателния протокол от заседанието.

            в.   Дневен ред

                  (1)

                  Приемането на дневния ред е първата задача на всяко заседание.

                  (2)

                  Предварителният дневен ред се изготвя от изпълнителния директор и се изпраща до всички страни членки заедно с уведомлението за заседанието. Всяка страна членка на ICAC може да добавя точка към предварителния дневен ред, като уведоми изпълнителния директор за това най-малко една седмица преди заседанието.

                  (3)

                  Точка може да бъде добавена към дневния ред по време на заседанието, освен ако не бъде отхвърлена от по-голямата част от присъстващите страни членки. Всяко решение по тази точка обаче трябва да бъде прието с единодушие по време на това заседание.

                  (4)

                  Приемането на предложение, което е направено за първи път по време на дадено заседание, изисква единодушие.

            г.   Протокол

                  (1)

                  Временните протоколи от заседанията се изготвят под формата на резюме. Дословен запис се изготвя само при поискване от изпълнителния директор, служител или страна членка.

                  (2)

                  Всеки, който присъства на заседанието, има право да преразгледа текста, който го засяга или му се приписва. Всички промени се съобщават на секретариата в рамките на 10 дни от заседанието.

                  (3)

                  След това окончателният протокол се разпространява до всички страни — членки на ICAC.

         ЧЛЕН V — СЛУЖИТЕЛИ НА ПОСТОЯННИЯ КОМИТЕТ

         Раздел 1

                  а.

                  Служителите на Постоянния комитет включват председател, първи заместник-председател и втори заместник-председател.

                  б.

                  Служителите на Постоянния комитет се избират на всяко редовно заседание на Консултативния комитет. Те заемат дадената длъжност до избирането на техните приемници.

                  в.

                  При избора на служители на Постоянния комитет Консултативният комитет взема под внимание:

                              (i)

                              ротация на възможно най-широк географски принцип;

                              (ii)

                              предоставяне на адекватно представителство както за страните членки вносителки, така и за страните членки износителки на памук;

                              (iii)

                              компетентност, интерес и участие в работата на Комитета.

                  г.

                  Служителите не получават възнаграждение от ICAC. Никакви разходи на служителите не се заплащат от ICAC, освен ако Постоянният комитет не реши друго за конкретни и специфични задачи, с които са свързани пътни разходи.

         Раздел 2 — Срок на мандата

      Служителите на Постоянния комитет се избират за срок от една година. При изключителни обстоятелства те могат да бъдат повторно избрани за един допълнителен мандат. Когато е подходящо, първият заместник-председател се номинира за приемник на напускащия председател, а вторият заместник-председател се номинира за приемник на първия заместник-председател.

         Раздел 3 — Избирателни процедури

      Номиниращият комитет, отворен за всички страни — членки на ICAC, се свиква не по-късно от четири месеца преди пленарно заседание. Номиниращият комитет избира свой председател. Номиниращият комитет докладва на Постоянния комитет, който след това прави съответните препоръки към Консултативния комитет. Делегатите на Постоянния комитет, представляващи страните членки, които към датата на заседанието на Номиниращия комитет са просрочили своите задължения към ICAC с повече от една година, не могат да бъдат номинирани за служители на Постоянния комитет.

         Раздел 4 — Председател

                  а.

                  Председателят е главният председателстващ служител и член по право на всички подкомитети и работни групи.

                  б.

                  Ако по някаква причина председателят не може да завърши мандата си, първият заместник-председател става временно изпълняващ длъжността до избирането на нов председател.

         Раздел 5 — Заместник-председатели

                  а.

                  Първият заместник-председател председателства заседанията на Постоянния комитет в отсъствието или по молба на председателя.

                  б.

                  Вторият заместник-председател председателства заседанията на Постоянния комитет в отсъствието или по молба на председателя и/или на първия заместник-председател.

                  в.

                  Ако по някаква причина първият заместник-председател не може да завърши мандата си или ако неговата позиция е освободена поради това, че е станал временно изпълняващ длъжността председател в съответствие с раздел 4 б. от този член, вторият заместник-председател автоматично става временно изпълняващ длъжността първи заместник-председател, докато бъде избран нов заместник-председател.

         ЧЛЕН VI — ПОДКОМИТЕТИ НА ПОСТОЯННИЯ КОМИТЕТ

         Раздел 1 — Постоянен комитет

      Постоянният комитет може да създава подкомитети или работни групи, да определя техните задания и да ги закрива или разпуска.

         Раздел 2 — Подкомитети

      Членството в подкомитет или работна група трябва да бъде отворено за всяка страна членка на Постоянния комитет.

         Раздел 3 — Компетентност, задължения и отговорности на подкомитетите

                  а.

                  Всеки подкомитет:

                              (1)

                              отговаря пред Постоянния комитет за работата, възложена му от Консултативния комитет или от Постоянния комитет.

                              (2)

                              може да отнася всякакви други въпроси в рамките на своята компетентност до вниманието на Постоянния комитет.

                              (3)

                              избира свой председател и заместник-председател. Ако по някаква причина председателят на някой от подкомитетите не е в състояние да продължи да изпълнява функциите си в това си качество, заместник-председателят на този подкомитет става председател и подкомитетът трябва да избере нов заместник-председател.

                              (4)

                              може да определя свои собствени формални или неформални процедурни правила.

         ЧЛЕН VII — СЕКРЕТАРИАТ

         Раздел 1

      Секретариатът се ръководи от изпълнителен директор, който е платен служител на пълно работно време и заема длъжността за срока на трудовия си договор.

                  а.

                  Условие за неговото наемане е той да няма никакъв значителен финансов интерес, който би повлиял на ръководенето на дейността на ICAC и да не търси или получава инструкции от никой орган извън ICAC.

                  б.

                  Изпълнителният директор получава равно третиране с останалите членове на секретариата във всяко отношение, освен при определянето и прилагането на корекциите на заплатите, произтичащи от разходите за живот, и вноските за пенсионни осигуровки, които в случая с изпълнителния директор ще се определят от системата на ООН.

                  в.

                  Изпълнителният директор

                              (1)

                              Изпълнява следните функции:

                                          а)

                                          касиер на ICAC, но без да носи лична финансова отговорност при нормалното изпълнение на тези задължения;

                                          б)

                                          генерален секретар на Консултативния комитет;

                                          в)

                                          секретар на Постоянния комитет и на подчинените му органи, освен ако не делегира своите отговорности на член на своя персонал;

                                          г)

                                          отговорник за всички регистри и записи на ICAC;

                                          д)

                                          отговаря за персонала на секретариата.

                              (2)

                              Носи:

                                          а)

                                          пълна отговорност за работната програма на секретариата;

                                          б)

                                          отговорност за изготвянето на дневния ред, графици, технически документи, протоколи, уведомления и протоколи от заседания;

                                          в)

                                          отговорност за протоколните въпроси и за комуникацията със страните членки, други международни органи, както и с национални органи, заинтересовани от работата на ICAC.

                              (3)

                              Трябва да:

                                          а)

                                          представлява Постоянния комитет пред страните членки, които са домакини при подготовката на заседанията на Консултативния комитет;

                                          б)

                                          разпорежда оказването на техническа помощ на комитети на заседанията на Консултативния комитет след консултация с страните членки, които са домакини;

                                          в)

                                          подготвя подробния годишен бюджет за разглеждане от Постоянния комитет, който трябва да включва следните позиции: Заплати; пенсионни вноски; пътни и дневни разходи; офис оборудване; наем и ставки, посочване на човешките ресурси, които ще бъдат ангажирани в административни, технически и други дейности;

                                          г)

                                          подготвя предложената скала на членския внос за разглеждане от Постоянния комитет;

                                          д)

                                          предоставя тримесечна информация за разходите, направени до момента спрямо одобрения бюджет.

                              (4)

                              Изпълнява всички други функции или отговорности, които му се възлагат периодично от Консултативния комитет или от Постоянния комитет.

         Раздел 2

      Отговорност на секретариата е:

                  а.

                  да изисква от страните членки информацията, описана в член IX, както и всякаква друга специална информация, която може да бъде поискана от Консултативния комитет или от Постоянния комитет.

                  б.

                  да разработва и поддържа мерки за обмен на информация, свързана с работата на ICAC, с правителствата на нечленуващите държави, други международни организации и частни организации.

                  в.

                  да подготвя, публикува и разпространява тримесечен статистически бюлетин [честотата на публикуване на този бюлетин беше променена на два пъти годишно с решение, взето на 43-то пленарно заседание], месечен преглед на ситуацията в световен мащаб [честотата на публикуване на този преглед беше променена на веднъж на два месеца с решение, взето на 43-то пленарно заседание], както и съобщение за медиите, свързано с тях, в съответствие с правилата, определени от Консултативния комитет или от Постоянния комитет.

                  г.

                  да подготвя всякакви други доклади и анализи, които могат да бъдат поискани от Консултативния комитет, Постоянния комитет, подкомитетите или работните групи, създадени в съответствие с член VI, раздел 1.

                  д.

                  да уведомява страните членки за заседанията на Консултативния комитет, Постоянния комитет и подкомитетите. Изпълнителният директор взема решение кого да уведомява за други заседания.

         Раздел 3

                  а.

                  Съобщенията за медиите или други документи, изразяващи вижданията и становищата на ICAC, могат да бъдат издавани само с одобрението на Консултативния комитет или на Постоянния комитет, според случая.

                  б.

                  Изявленията или статиите, публикувани от секретариата по негова собствена инициатива, се придружават от декларация за освобождаване от отговорност на ICAC.

         Раздел 4

      Отговорност на страните членки е да определят координационна агенция, която да служи като основно звено за връзка със секретариата.

         ЧЛЕН VIII — ФИНАНСОВИ ПРОЦЕДУРИ

         Раздел 1

      Финансовата година на ICAC започва на 1 юли.

         Раздел 2

      За всяка финансова година бюджетът на разходите и скалата на членския внос на страните членки се представя от изпълнителния директор на Постоянния комитет, който има право да ги изменя изцяло или отчасти, като неговото решение е окончателно, освен ако не бъде изменено от Консултативния комитет.

         Раздел 3 — Отчети

                  а.

                  Разходите се вписват в отчетите за финансовата година, в която плащанията са действително направени.

                  б.

                  Вземанията се вписват в отчетите за финансовата година, в която средствата са действително получени.

                  в.

                  Секретариатът подготвя и представя на Постоянния комитет тримесечните отчети за текущото финансово състояние на ICAC към 30 септември, 31 декември, 31 март и 30 юни.

         Раздел 4 — Одити

                  а.

                  Постоянният комитет ангажира одитор с призната компетентност и възлага одит на отчетите на ICAC най-малко веднъж годишно.

                  б.

                  При смяна на изпълнителния директор Постоянният комитет може да възложи провеждането на специален одит.

                  в.

                  Всеки одиторски доклад се представя за одобрение на Постоянния комитет и на координационните агенции на първото заседание на Постоянния комитет след получаването на доклада от секретариата.

         Раздел 5 — Фондове

                  а.

                  Освен ако не е определено друго от Постоянния комитет, всички средства, получени от ICAC, се събират в работен фонд. Постоянният комитет определя периодично пределна сума в долари за чековете, съставяни от секретариата и плащани от работния фонд, за която или над която се изисква писмено разрешение от председателя на Постоянния комитет. Нито едно лице, включително изпълнителният директор, не може да подпише чек в своя полза по някоя от сметките на Комитета.

                  б.

                  Разрешава се съществуването на резервен фонд, чийто размер периодично се определя от Постоянния комитет. Тегления от резервния фонд могат да се разрешават от Постоянния комитет, но само когато наличните парични средства в работния фонд не са достатъчни за покриване на ангажименти или задължения на ICAC. Всяко теглене на средства от резервния фонд трябва да бъде разрешено с посочване на конкретен размер и дата.

         Раздел 6 — Инвестиции

      Средствата, които надхвърлят текущите нужди, могат да бъдат инвестирани в първокласни краткосрочни доходоносни ценни книжа в долари или могат да бъдат вложени във федерално осигурени лихвоносни сметки, по решение на Постоянния комитет.

         Раздел 7 — Разпореждане с активи

                  а.

                  Офис обзавеждане и оборудване, от което ICAC вече не се нуждае, може да се отпише в съответствие с процедурите, одобрени от Постоянния комитет.

                  б.

                  Ако в даден момент закриването на ICAC изглежда предстоящо, Постоянният комитет взема решение относно най-подходящия начин за уреждане на неизплатените финансови задължения на ICAC и за освобождаване на всички останали активи.

                  в.

                  Активите, оставащи след уреждането на всички финансови задължения, се разпределят пропорционално между страните членки, чийто членски внос е изцяло платен, в съответствие с размера на действително внесените от тях суми за текущата година и предходните три финансови години.

         Раздел 8 — Пенсионен план

                  а.

                  Постоянният комитет е оправомощен да създаде пенсионен план за членове на персонала на секретариата, работещи на пълен работен ден.

                  б.

                  Ако такъв план бъде създаден,

                              (1)

                              ICAC плаща годишни пенсионни вноски на стойност най-малко равна, но не по-голяма от двойния размер на годишните вноски на участващите служители.

                              (2)

                              Планът може да бъде променян или прекратяван от Постоянния комитет. В случай че планът бъде прекратен или ICAC бъде закрит, всеки участващ служител получава обратно както своите вноски, така и вноските, които ICAC е внасял на негово име, заедно с начислените по тях лихви.

         ЧЛЕН IX — ПРЕДОСТАВЯНЕ НА ИНФОРМАЦИЯ

         Раздел 1

      Чрез своите координационни агенции страните членки предоставят наличната информация, която може да е необходима за изпълнението на работната програма. Тази информация се изпраща директно на секретариата по най-бързия начин, веднага след като стане известна.

         Раздел 2

      Следната информация се предоставя всеки месец, освен ако не е посочено друго, с изключение на данните за нормативни актове, които се изпращат само когато е направена промяна или при изрично поискване от страна на секретариата.

                  а.

                  Количествата омаганен памук в местни мерни единици, включително, ако е възможно, разбивка в следните стандартни дължини: под 3/4″, 3/4″ до 1-3/8″, 1-3/8″ и повече, или техните метрични еквиваленти.

                              (1)

                              Запаси, класифицирани по страни производители, към края на всеки месец:

                                          а)

                                          във фабрики и други консумиращи заведения,

                                          б)

                                          в обществени и частни складове, в транзитно преминаване, и на всички други места.

                              (2)

                              Омаганяване (или пресоване),

                              (3)

                              Внос, класифициран според страните производители или, ако не е приложимо, според страната на произход,

                              (4)

                              Потребление, класифицирано според страната производител, ако е възможно:

                                          а)

                                          в предачни цехове и други фабрики,

                                          б)

                                          в домакинства (годишен разчет).

                              (5)

                              Изгаряни или по друг начин унищожавани (годишен разчет),

                              (6)

                              Износ, класифициран по страна на местоназначение, и където е възможно, по сортове,

                              (7)

                              Реекспорт, класифициран по страна на местоназначение.

                  б.

                  Индикаторите за прогнозираното производство, като площта, която трябва да бъде засадена с памук, продажби на торове, разпространение на семена за засаждане, намерения на фермерите да засаждат памук, правителствен контрол на площите и цели.

                  в.

                  Прогнози и разчети на засетите и реколтирани площи, добивите, както и производството по сортове, като тази информация се предоставя веднага след като стане известна и поне веднъж по време на засаждането и веднъж след узряването на реколтата. Информацията за реколтата следва да бъде за предпочитане относно омаганения памук, но където са налични само данни за неомаганения памук, трябва да се предостави някаква ориентировъчна информация и за добива на омаганен памук.

                  г.

                  Месечни, тримесечни или годишни статистически данни, в зависимост от това кое е по-удобно, за производството, вноса според страната на произход и износа според страната на местонахождение, за предпочитане в количествени единици, на памучни прежди и артикули.

                  д.

                  Координационните агенции се приканват да докладват незабавно, извън редовния месечен доклад, за всички промени в нормативните актове на страните членки, отнасящи се до памука.

         Раздел 3

      Страните членки оказват съдействие на секретариата с предоставянето на наличната информация, когато това се изисква от работната програма, за производството, вноса, износа и цените на изкуствени целулозни и нецелулозни влакна и артикули.

         ЧЛЕН X — ЕЗИЦИ

         Раздел 1

      Официалните и работните езици на ICAC са английски, френски, испански, руски и арабски.

         Раздел 2

      За заседанията на Консултативния комитет:

                  а.

                  Постоянният комитет решава какви възможности за устен превод ще бъдат предоставени от ICAC. ICAC не поема никакви разходи, свързани с осигуряването на възможности за устен превод, които не са предвидени в бюджета.

                  б.

                  Официалните декларации на страните членки се предават поне на един от официалните езици.

         Раздел 3

      Единствено по практически съображения в заседанията на Постоянния комитет и подчинените органи обикновено ще се използва английски език.

         Раздел 4

                  а.

                  Следните документи се публикуват на английски, френски и испански език:

                              —

                              протокол под формата на резюме на разискванията по време на заседанията на Консултативния комитет

                              —

                              месечен преглед на ситуацията в сектора на памука в световен мащаб [честотата на публикуване на този преглед беше променена на веднъж на два месеца с решение, взето на 43-то пленарно заседание]

                              —

                              протокол от Постоянния комитет [преводът на френски и испански език беше отменен с решение, взето на 43-то пленарно заседание]

                  б.

                  Следната информация се публикува на всички официални езици:

                              —

                              годишен преглед на ситуацията в сектора на памука в световен мащаб

                              —

                              доклад на председателя на Постоянния комитет

                              —

                              доклад на изпълнителния директор

                              —

                              заключително становище на пленарното заседание

                  в.

                  Постоянният комитет определя какви други документи със съдържание по същество да бъдат отпечатани на различните езици, като вземе предвид тяхната полезност за страните членки и последиците за бюджета.

         ЧЛЕН XI — ГЛАСУВАНЕ

         Раздел 1

                  а.

                  При вземане на решение Консултативният комитет и Постоянният комитет се стремят да постигнат единодушие.

                  б.

                  В случай че не може да бъде постигнат консенсус в Постоянния комитет, разглежданият въпрос може да бъде отнесен до Консултативния комитет, освен ако в тези или други разпоредби на ICAC не се посочва, че въпросът трябва да бъде подложен на гласуване в Постоянния комитет. Консултативният комитет действа на базата на консенсус. В случай че Консултативният комитет не успее да постигне консенсус, въпросът се подлага на гласуване по искане на страна членка, като в този случай приемането на всяка препоръка или предложение изисква одобрението на две трети от присъстващите страни членки с право на глас.

                  в.

                  Всяка страна членка има право на един глас.

                  г.

                  Гласуване с „въздържал се“ не се счита за подаден вот.

                  д.

                  Гласуването обикновено се извършва чрез вдигане на ръка, освен ако мнозинството от присъстващите и гласуващи страни членки не поискат поименно гласуване. Тайно гласуване се провежда по искане на всяка от страните членки.

         ЧЛЕН XII — СЪТРУДНИЧЕСТВО С ДРУГИ ОРГАНИЗАЦИИ

         Раздел 1

                  а.

                  ICAC си сътрудничи с други организации, публични или частни, национални или международни. Постоянният комитет определя организациите, както и характера и степента на това сътрудничество.

                  б.

                  Тези организации, както и нечленуващите правителства и обществеността, могат с одобрението на страната членка, която е домакин, да бъдат поканени да присъстват на заседанията на Консултативния комитет. Участието в заседанията се определя от условията, предписани от Консултативния комитет или Постоянния комитет.

         ЧЛЕН XIII — ИЗМЕНЕНИЯ

      Настоящият правилник за дейността може да бъде изменен само от Консултативния комитет, освен ако изрично не се предвиди изменението да се извърши от Постоянния комитет.

         ЧЛЕН XIV — ЗАМЯНА

      Настоящият правилник за дейността, приет на 16 юни 1972 г., заменя всички предходни актове, резолюции или правилници за дейността, които са несъвместими с неговите разпоредби.

         Индекс

                  Консултативен комитет

                  1-9, 12-13

                  Дневен ред

                  5-6, 8

                  Оценка

                  2-3, 5, 7-10

                  Бюджет

                  2, 5, 8-9, 12

                  Председател

                  3-5, 7, 10, 12

                  Съдействие

                  5, 13

                  Координационна агенция

                  9

                  Изпълнителен директор

                  1-6, 8-10, 12

                  Финанси

                  4-5

                  Фондове

                  9-10

                  Информация

                  1-2, 4, 9, 11

                  Езици

                  12

                  Членство

                  1-4, 7

                  Протокол

                  5-6, 8, 12

                  Пленарно заседание

                  1-4, 7, 9, 12

                  Кворум

                  5

                  Секретариат

                  4-6, 8-11

                  Генерален секретар

                  3, 8

                  Постоянен комитет

                  1-10, 12-13

                  Координационен комитет

                  3

                  Заместник-председател

                  3, 6-7

                  Гласуване

                  12-13

                  Работна програма

                  2, 4, 8, 11


title: Решение 2012/327/ОВППС на Съвета от 25 юни 2012 година за удължаване на мандата на специалния представител на Европейския съюз за региона на Южното Средиземноморие

text:
               26.6.2012

               BG

               Официален вестник на Европейския съюз

               L 165/56

         РЕШЕНИЕ 2012/327/ОВППС НА СЪВЕТА
   от 25 юни 2012 година
   за удължаване на мандата на специалния представител на Европейския съюз за региона на Южното Средиземноморие
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 18 юли 2011 г. Съветът прие Решение 2011/424/ОВППС (1), с което г-н Bernardino LEÓN се назначава за специален представител на Европейския съюз (СПЕС) за региона на Южното Средиземноморие. Мандатът на СПЕС изтича на 30 юни 2012 г.

               (2)

               Мандатът на СПЕС следва да бъде удължен за период от дванадесет месеца,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Bernardino LEÓN като СПЕС за региона на Южното Средиземноморие се удължава до 30 юни 2013 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   Мандатът на СПЕС се основава на целите на политиката на Съюза по отношение на държавите от южното съседство, както се посочва в декларациите на Европейския съвет от 4 февруари и 11 март 2011 г., в заключения на Европейския съвет от 24—25 март 2011 г. и в заключенията на Съвета от 21 февруари и от 20 юни 2011 г., като се вземат предвид предложенията на ВП и на Комисията, съдържащи се в техните съобщения от 8 март и от 25 май 2011 г.
   Тези цели включват:

               а)

               засилване на политическия диалог от страна на Съюза с оглед на партньорството и разширяването на отношенията с държавите от региона на Южното Средиземноморие, по-специално онези, които претърпяват политическа реформа и са в преход към демокрация;

               б)

               принос за отговора на Съюза във връзка със събитията в държавите от Южното Средиземноморие и по-специално онези, които претърпяват политическа реформа и са в преход към демокрация, чрез укрепване на демокрацията и институционалното изграждане, принципите на правовата държава, доброто управление, зачитането на правата на човека и основните свободи, мира и регионалното сътрудничество, включително чрез Европейската политика за съседство и Съюза за Средиземноморието;

               в)

               засилване на ефективността, присъствието и видимостта на Съюза в региона и в съответните международни форуми;

               г)

               установяване на тясна координация със съответните местни партньори и с международни и регионални организации, като Африканския съюз, Съвета за сътрудничество на арабските страни в Персийския залив, Организацията за ислямско сътрудничество, Лигата на арабските държави, Арабския магребски съюз, съответните международни финансови институции, Организацията на обединените нации и частния сектор.

         Член 3
   Мандат
   За постигане на целите на политиката СПЕС има следния мандат:

               а)

               укрепване на цялостната политическа роля на Съюза по отношение на държавите от Южното Средиземноморие, по-специално онези, които претърпяват политическа реформа и са в процес на преход към демокрация, по-специално чрез засилване на диалога с правителствата и международните организации, както и с гражданското общество и други значими партньори, и допринасяне за осведомеността на партньорите относно подхода на Съюза;

               б)

               поддържане на тесни връзки с всички страни, участващи в процеса на демократични промени в региона, насърчаване на стабилизирането и помирението при пълно зачитане на ангажираността на местно равнище и подпомагане на управлението и предотвратяването на кризи;

               в)

               съдействие за по-голяма последователност, съответствие и съгласуваност на политиките и действията на Съюза и на държавите-членки по отношение на региона;

               г)

               съдействие за насърчаване на координацията с международните партньори и организации и за подкрепяне на регионалното сътрудничество. Подпомагане на ВП в координация с Комисията и държавите-членки, чрез принос към дейността на специалната група и заседания за мониторинг на последващите действия за региона на Южното Средиземноморие;

               д)

               принос към изпълнението в региона на политиката на Съюза в областта на правата на човека, включително насоките на Съюза в областта на правата на човека, по-специално насоките на Съюза относно децата и въоръжените конфликти, както и относно насилието срещу жени и момичета и борбата срещу всякакви форми на дискриминация срещу тях, както и политиката на Съюза по отношение на жените, мира и сигурността, включително чрез мониторинг и доклади във връзка с развитието на ситуацията, както и формулиране на препоръки в това отношение.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и със съответните ѝ отдели.
   Член 5
   Финансиране
   1.   Референтната сума, предназначена за покриване на разходите, свързани с мандата на СПЕС, за периода 1 юли 2012 г. — 30 юни 2013 г., възлиза на 945 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
   Член 6
   Формиране и състав на екипа
   1.   В рамките на мандата и на предоставените финансови средства СПЕС отговаря за сформирането на екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на екипа.
   2.   Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, въпросната институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал са граждани на държава-членка.
   3.   Целият командирован персонал остава под административното ръководство на изпращащата държава-членка, изпращащата институция на Съюза или ЕСВД, и изпълнява задълженията си и действа в интерес на изпълнението на мандата на СПЕС.
   Член 7
   Привилегии и имунитети на СПЕС и членовете на екипа на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на екипа на СПЕС, се договарят съответно с приемащата страна или приемащите страни. За тази цел държавите-членки и Комисията предоставят цялото необходимо съдействие.
   Член 8
   Сигурност на класифицираната информация на ЕС
   СПЕС и членовете на екипа на СПЕС спазват принципите за сигурност и минималните стандарти, определени в Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (2).
   Член 9
   Достъп до информация и логистична подкрепа
   1.   Държавите-членки, Комисията и Генералният секретариат на Съвета осигуряват на СПЕС достъп до всяка информация от значение за него.
   2.   Делегациите на Съюза и/или държавите-членки при необходимост осигуряват логистична подкрепа в региона.
   Член 10
   Сигурност
   В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки съобразно мандата и обстановката от гледна точка на сигурността в географския регион, за който отговаря, за сигурността на целия персонал под пряко ръководство на СПЕС, по-специално като:

               а)

               разработва съобразен със спецификата на мисията план за сигурност въз основа на насоките от ЕСВД, който включва специфични за мисията физически, организационни и процедурни мерки за сигурност, урежда управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск в съответствие с условията в района на мисията;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за района на мисията от ЕСВД;

               г)

               гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на доклада за средносрочния напредък и доклада за изпълнението на мандата.

         Член 11
   Докладване
   СПЕС представя редовни устни и писмени доклади пред КПС и ВП. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата на европейските кореспонденти (COREU). По препоръка на КПС или ВП СПЕС може да представя доклади пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС допринася за единството, съгласуваността и ефективността на действието на Съюза и съдейства за осигуряване на съгласувано използване на всички инструменти на Съюза и на действията на държавите-членки с оглед на постигане на целите на политиката на Съюза. СПЕС работи в пълна координация с държавите-членки и Комисията, както и с други специални представители на Европейския съюз в същия регион, включително СПЕС за близкоизточния мирен процес, когато това е целесъобразно. СПЕС провежда редовни брифинги за мисиите на държавите-членки и за делегациите на Съюза.
   2.   На място се поддържат тесни връзки с ръководителите на делегациите на Съюза и ръководителите на мисиите на държавите-членки, които полагат всички усилия да подпомогнат СПЕС при изпълнението на мандата. Освен това СПЕС осъществява връзка с други участници на международно и регионално ниво, представени на място.
   Член 13
   Преглед
   Изпълнението на настоящото решение и неговата съгласуваност с други действия на Съюза в региона подлежат на редовен преглед. До края на декември 2012 г. СПЕС представя на Съвета, ВП и Комисията доклад за напредъка, а в края на мандата си — цялостен доклад за изпълнението на мандата.
   Член 14
   Влизане в сила
   Настоящото решение влиза в сила в деня на приемането му.

      Съставено в Люксембург на 25 юни 2012 година.

            За Съвета

            Председател

         C. ASHTON

      (1)  ОВ L 188, 19.7.2011 г., стр. 24.

      (2)  ОВ L 141, 27.5.2011 г., стр. 17.


title: 2007/473/ЕО: Решение на Съвета от 25 юни 2007 година за декласифициране на някои части от наръчника SIRENE, приет от изпълнителния комитет, създаден с Конвенцията за прилагане на Споразумението от Шенген от 14 юни 1985 г.

text:
               7.7.2007

               BG

               Официален вестник на Европейския съюз

               L 179/52

      РЕШЕНИЕ НА СЪВЕТА

   от 25 юни 2007 година
   за декласифициране на някои части от наръчника SIRENE, приет от изпълнителния комитет, създаден с Конвенцията за прилагане на Споразумението от Шенген от 14 юни 1985 г.
   (2007/473/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност, и по-специално член 207, параграф 3 от него,
   като има предвид, че:

               (1)

               С Решение 2003/19/ЕО от 14 октомври 2002 г. за декласифициране на някои части от наръчника SIRENE, приет от изпълнителния комитет, създаден с Конвенцията за прилагане на Споразумението от Шенген от 14 юни 1985 г. (1), Съветът декласифицира някои части от наръчника SIRENE и понижи раздел 2.3 от наръчника SIRENE, както и приложения 1, 2, 3, 4, 5 и 6, до ниво „Restreint UE“.

               (2)

               Последният вариант на наръчника SIRENE, както е упоменато в решения 2006/757/ЕО (2) и 2006/758/ЕО (3) на Комисията от 22 септември 2006 г. за изменение на наръчника SIRENE, не съдържа разпоредба, еквивалентна на раздел 2.3, какъвто е съществувал към момента на приемането на Решение 2003/19/ЕО.

               (3)

               Понастоящем Съветът счита, че е целесъобразно да декласифицира и други части от наръчника SIRENE.

               (4)

               Класификацията на приложения 1, 3, 4 и 6 следва да остане с ниво „Restreint UE“,

         РЕШИ:
   Член 1
   Приложения 2 и 5 от наръчника SIRENE се декласифицират.
   Член 2
   Настоящото решение влиза в сила от датата на публикуването му в Официален вестник на Европейския съюз.
   Член 3
   Настоящото решение се публикува в Официален вестник на Европейския съюз.

      Съставено в Люксембург на 25 юни 2007 година.

            За Съвета

            Председател

         A. SCHAVAN

      (1)  ОВ L 8, 14.1.2003 г., стр. 34.

      (2)  ОВ L 317, 16.11.2006 г., стр. 1.

      (3)  ОВ L 317, 16.11.2006 г., стр. 41.


title: Решение 2012/168/ОВППС на Съвета от 23 март 2012 година за изменение на Решение 2011/235/ОВППС относно ограничителни мерки, насочени срещу определени лица и образувания с оглед на положението в Иран

text:
               24.3.2012

               BG

               Официален вестник на Европейския съюз

               L 87/85

         РЕШЕНИЕ 2012/168/ОВППС НА СЪВЕТА
   от 23 март 2012 година
   за изменение на Решение 2011/235/ОВППС относно ограничителни мерки, насочени срещу определени лица и образувания с оглед на положението в Иран
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 12 април 2011 г. Съветът прие Решение 2011/235/ОВППС (1).

               (2)

               Въз основа на преглед на Решение 2011/235/ОВППС срокът на ограничителните мерки следва да бъде удължен до 13 април 2013 г.

               (3)

               Освен това, предвид сериозното положение с правата на човека в Иран, следва да бъдат добавени лица в списъка на подлежащите на ограничителни мерки лица и образувания, който се съдържа в приложението към Решение 2011/235/ОВППС.

               (4)

               Във връзка с това следва да се отбележи, че съгласно съображение (4) от Решение 2011/235/ОВППС подложените на ограничителни мерки лица може да включват също членове на Корпуса на ислямските революционни гвардия (IRGC), на Basij и на Ansar-e Hezbollah.

               (5)

               Освен това следва да се забранят продажбата, доставката, трансферът или износът на оборудване или софтуер, предназначени основно за следене или прихващане от иранския режим в интернет или на телефонни комуникации по мобилни или стационарни мрежи в Иран.

               (6)

               Предвид преследваните цели, в Решение 2011/235/ОВППС следва да се включи и забрана на доставката, продажбата или трансфера на оборудване, което може да се използва за вътрешни репресии. Същевременно Решение 2010/413/ОВППС от 26 юли 2010 г. относно ограничителни мерки срещу Иран (2) трябва да бъде изменено, така че да не включва посочената забрана.

               (7)

               Решение 2011/235/ОВППС следва да бъде съответно изменено,

         ПРИЕ НАСТОЯЩОТО РЕШЕНИЕ:
   Член 1
   Решение 2011/235/ОВППС се изменя, както следва:

               1)

               Вмъкват се следните членове:
               „Член 2a
               Забраняват се продажбата, доставката, трансферът или износът на оборудване или софтуер, предназначени основно за следене или прихващане от иранския режим или от негово име в интернет или на телефонни комуникации по мобилни или стационарни мрежи в Иран, както и предоставянето на помощ за инсталиране, експлоатация или актуализиране на такова оборудване или софтуер.
               Съюзът предприема необходимите мерки за определяне на съответните елементи, които да бъдат обхванати от настоящия член.
               Член 2б
               1.   Забраняват се продажбата, доставката, трансферът или износът за Иран на оборудване, което може да се използва за вътрешни репресии, от граждани на държавите членки или от териториите на държавите членки, или при използване на кораби или самолети под техен флаг, независимо дали това оборудване произхожда от техните територии.
               2.   Забранява се също:

                           а)

                           предоставянето, пряко или непряко, на техническа помощ, брокерски или други услуги, свързани с посочените в параграф 1 изделия или с предоставянето, производството, поддръжката и използването на тези изделия, за физически или юридически лица, образувания или органи в Иран или за употреба в Иран;

                           б)

                           предоставянето, пряко или непряко, на финансиране или финансова помощ, свързани с посочените в параграф 1 изделия, включително и по-специално безвъзмездни средства, заеми и застраховки на експортни кредити, предназначени за продажбата, доставката, трансфера или износа на тези изделия или за предоставянето на свързана с тях техническа помощ, брокерски или други услуги, за физически или юридически лица, образувания или органи в Иран или за употреба в Иран.”.

               2)

               Вмъква се следният член:
               „Член 4a
               Забранява се съзнателното и умишленото участие в дейности, чиято цел или резултат е заобикалянето на мерките, посочени в членове 2а и 2б.“

               3)

               Член 6 се заменя със следното:
               „Член 6
               1.   Настоящото решение влиза в сила в деня на приемането му.
               2.   Настоящото решение се прилага до 13 април 2013 г. То подлежи на постоянно преразглеждане. То се подновява или изменя при необходимост, ако Съветът прецени, че целите му не са постигнати.“

         Член 2
   Лицата, изброени в приложението към настоящото решение, се добавят към списъка, съдържащ се в приложението към Решение 2011/235/ОВППС.
   Член 3
   Настоящото решение влиза в сила в деня на приемането му.

      Съставено в Брюксел на 23 март 2012 година.

            За Съвета

            Председател

         C. ASHTON

      (1)  ОВ L 100, 14.4.2011 г., стp. 51.

      (2)  ОВ L 195, 27.7.2010 г., стp. 39.

      ПРИЛОЖЕНИЕ

         Списък на лицата, посочени в член 2

                  Име

                  Идентификационни данни

                  Основания

                  Дата на включване в списъка

                  1.

                  ZARGHAMI Ezzatollah

                  Като ръководител на Islamic Republic of Iran Broadcasting (IRIB), той отговаря за всички програмни решения. IRIB разпространи принудителни признания на задържани и серия от „показни съдебни процеси“ през август 2009 г. и през декември 2011 г. Това представлява явно нарушение на международните разпоредби относно правото на справедлив процес и на процедури, предлагащи необходимите гаранции.

                  23.3.2012 г.

                  2.

                  TAGHIPOUR Reza

                  Място на раждане: Maragheh (Иран)
                  Дата на раждане: 1957 г.

                  Министър на информацията и комуникациите. В качеството си на министър на информацията той е един от висшите служители, които отговарят за цензурата и контрола върху интернет дейностите, а също и върху всякакъв вид комуникации (по-специално мобилни телефони). По време на разпитите на задържаните по политически причини, разпитващите използват техни лични данни, електронни съобщения и комуникации.
                  Няколко пъти след последните президентски избори и по време на уличните демонстрации мобилните линии и текстовите съобщения са били прекъснати, сателитните телевизионни канали са били заглушени, интернет връзката на места е била прекъсната или поне забавена.

                  23.3.2012 г.

                  3.

                  KAZEMI Toraj

                  Полковник от полицията за технологиите и комуникациите, наскоро той обяви кампания за набиране на правителствени хакери с оглед на по-доброто контролиране на информацията в интернет и да се попречи на „вредните“ сайтове.

                  23.3.2012 г.

                  4.

                  LARIJANI Sadeq

                  Място на раждане: Najaf (Ирак)
                  Дата на раждане: 1960 г. или август 1961 г.

                  Ръководител на съдебната власт. От ръководителя на съдебната власт се изисква да одобрява и подписва окончателно всички наказания за qisas (възмездие), hodoud (престъпления срещу Бога) и ta'zirat (престъпления срещу държавата). Това включва присъди, водещи до смъртно наказание, бичуване и ампутации. В това отношение той лично е подписал окончателно многобройни присъди за смъртно наказание, нарушавайки международните стандарти, включително пребиване с камъни (в момента 16 души са с присъда за пребиване с камъни), екзекуции чрез провесване с главата надолу до задушаване, екзекуции на малолетни и непълнолетни и публични екзекуции, такива като обесване на затворници от мостове пред хилядни тълпи. Освен това той е разрешил присъди за телесни наказания, като ампутации и капане на киселина в очите на осъдените. След встъпването в длъжност на Sadeq Larijani значително са се увеличили произволните арести на политически затворници, защитници на правата на човека и представители на малцинствата. Екзекуциите също са се увеличили рязко след 2009 г. Sadeq Larijani носи отговорността и за постоянното неспазване при иранските съдебни процеси на правото на справедлив съдебен процес.

                  23.3.2012 г.

                  5.

                  MIRHEJAZI Ali

                  Заместник-ръководител на Службата на върховния водач и Ръководител на Сигурността. Част от вътрешния кръг на върховния лидер, отговорен за организиране на потушаването на протестите, което се извършва от 2009 г насам.

                  23.3.2012 г.

                  6.

                  SAEEDI Ali

                  Представител на върховния водач в Ислямската революционна гвардия (Pasdaran) от 1995 г., след като е изградил цялата си кариера във военната институция, по-точно в Разузнавателните служби към Pasdaran. Тази официална длъжност го превръща в необходимото свързващо звено между заповедите от Службата на върховния водач и репресивния апарат на Pasdaran.

                  23.3.2012 г.

                  7.

                  RAMIN Mohammad-Ali

                  Място на раждане: Dezful (Иран)
                  Дата на раждане: 1954

                  Главен отговорник за цензурата в качеството си на заместник-министър, отговарящ за печата до декември 2010 г., той е пряко отговорен за закриването на многобройни реформаторски печатни органи (Etemad, Etemad-e Melli, Shargh, и т.н.), за закриването на независимия синдикат на печата и за заплашването или арестуването на журналисти.

                  23.3.2012 г.

                  8.

                  MORTAZAVI Seyyed Solat

                  Място на раждане: Meibod (Иран)
                  Дата на раждане: 1967

                  Заместник-министър на вътрешните работи по политическите въпроси. Отговаря за преките репресии срещу хора, които се изказват в защита на своите законни права, включително свободата на словото.

                  23.3.2012 г.

                  9.

                  REZVANI Gholomani

                  Заместник-губернатор на Rasht. Отговорен за тежките нарушения на правото на процедури, предлагащи необходимите гаранции.

                  23.3.2012 г.

                  10.

                  SHARIFI Malek Ajdar

                  Ръководител на съдебната власт в Източен Азербайджан. Отговорен за тежките нарушения на правото на процедури, предлагащи необходимите гаранции.

                  23.3.2012 г.

                  11.

                  ELAHI Mousa Khalil

                  Прокурор на Tabriz. Отговорен за ръководството на тежки нарушения на правата на човека по отношение на правото на процедури, предлагащи необходимите гаранции.

                  23.3.2012 г.

                  12.

                  FAHRADI Ali

                  Прокурор на Karaj. Отговорен за тежки нарушения на правата на човека с това, че е поискал смъртно наказание за непълнолетен.

                  23.3.2012 г.

                  13.

                  REZVANMANESH Ali

                  Прокурор. Отговорен за тежки нарушения на правата на човека с това, че е поискал смъртно наказание за непълнолетен.

                  23.3.2012 г.

                  14.

                  RAMEZANI Gholamhosein

                  Командващ разузнаването на Ислямската революционна гвардия (IRGC). Отговорен за тежки нарушения на човешките права на хора, които се изказват в защита на своите законни права, включително свободата на словото. Ръководител отдел, отговорен за арестуването и подлагането на мъчения на блогъри/журналисти.

                  23.3.2012 г.

                  15.

                  SADEGHI Mohamed

                  Полковник и заместник-ръководител на техническото и кибернетично разузнаване на IRGC. Отговорен за арестуването и подлагането на мъчения на блогъри/журналисти.

                  23.3.2012 г.

                  16.

                  JAFARI Reza

                  Ръководител на специалната прокуратура за киберпрестъпления. Отговаря за арестите, задържанията и преследването на блогъри и журналисти.

                  23.3.2012 г.

                  17.

                  RESHTE-AHMADI Bahram

                  Заместник-прокурор на Техеран. Ръководи центъра на прокуратурата в Evin. Отговорен за незачитане на правата, включително посещения и други права на затворниците, на защитниците на правата на човека и на политическите затворници.

                  23.3.2012 г.


Важна правна забележка

|

52007BP0111(01)

1. Решение на Европейския парламент от 24 април 2007 г. относно освобождаването от отговорност във връзка с изпълнението на общия бюджет на Европейския съюз за 2005 финансова година, Раздел VІІІБ - Европейски надзорен орган по защита на данните (C6-0472/2006 - 2006/2170(DEC))

Официален вестник n° 074 E , 20/03/2008 стр. 0172 - 0172

		1.Решение на Европейския парламент от 24 април 2007 г. относно освобождаването от отговорност във връзка с изпълнението на общия бюджет на Европейския съюз за 2005 финансова година, Раздел VIIIБ — Европейски надзорен орган по защита на данните (C6-0472/2006 — 2006/2170(DEC))Европейският парламент,- като взе предвид общия бюджет на Европейския съюз за 2005 финансова година [1],- като взе предвид окончателните годишни отчети на Европейските общности за 2005 финансова година — том I (C6-0472/2006) [2],- като взе предвид годишния доклад на Сметната палата относно изпълнението на бюджета за 2005 финансова година и специалните доклади на Сметната палата, заедно с отговорите на институциите, предмет на одит [3],- като взе предвид декларацията за достоверност и точност на отчетите и за законосъобразност и правилност на извършените операции, представена от Сметната палата съгласно член 248 от Договора за ЕО [4],- като взе предвид член 272, параграф 10 и членове 274, 275 и 276 от Договора за ЕО,- като взе предвид Регламент на Съвета (EО, Eвратoм) № 1605/2002 от 25 юни 2002 г. относно Финансовия регламент, приложим за общия бюджет на Европейските общности [5], и п о-специално — членове 50, 86, 145, 146 и 147 от него,- като взе предвид член 71 и приложение V от своя правилник,- като взе предвид доклада на Комисията по бюджетен контрол (A6-0111/2007),1. Освобождава Надзорния орган по защита на данните от отговорност във връзка с изпълнението на бюджета за 2005 финансова година;2. Представя своите забележки в следващата по-долу резолюция;3. Възлага на своя председател да предаде настоящото решение, както и резолюцията, която е неразделна част от него, на Съвета, Комисията, Съда на Европейските общности, Сметната палата, Европейския икономически и социален комитет, Комитета на регионите, Европейския омбудсман и Европейския орган по защита на данните, и да осигури публикуването им в Официален вестник на Европейския съюз (серия L).[1] OВ L 60, 8.3.2005 г.[2] OВ C 264, 31.10.2006 г., стp. 1.[3] OВ C 263, 31.10.2006 г., стр. 1.[4] OВ C 263, 31.10.2006 г., стр. 10.[5] OВ L 248, 16.9.2002 г., стр. 1. Регламент, изменен с Регламент (EО, Евратом) № 1995/2006 (OВ L 390, 30.12.2006 г., стр. 1).--------------------------------------------------


               24.3.2017

               BG

               Официален вестник на Европейския съюз

               C 93/157

         P7_TA(2014)0052
   Искане за защита на парламентарния имунитет на Лара Коми
   Решение на Европейския парламент от 4 февруари 2014 г. относно искане за защита на привилегиите и имунитета на Лара Коми (2014/2014(IMM))
   (2017/C 093/29)

      Европейският парламент,

               —

               като взе предвид искането на Лара Коми от 16 октомври 2013 г. за защита на нейния имунитет в рамките на образувано производство пред съда във Ферара,

               —

               като изслуша Лара Коми на 5 ноември 2013 г. съгласно член 7, параграф 3 от своя правилник,

               —

               като взе предвид членове 8 и 9 от Протокол № 7 за привилегиите и имунитетите на Европейския съюз, както и член 6, параграф 2 от Акта за избирането на членове на Европейския парламент чрез всеобщи преки избори от 20 септември 1976 г.,

               —

               като взе предвид решенията на Съда на Европейския съюз от 12 май 1964 г., 10 юли 1986 г., 15 и 21 октомври 2008 г., 19 март 2010 г. и 6 септември 2011 г. (1),

               —

               като взе предвид своето решение от 14 януари 2014 г. относно искане за защита на привилегиите и имунитета на Лара Коми,

               —

               като взе предвид член 6, параграф 3 и член 7 от своя правилник,

               —

               като взе предвид доклада на комисията по правни въпроси (A7-0067/2014),

               А.

               като има предвид, че Лара Коми, член на Европейския парламент, е отправила искане за защита на нейния парламентарен имунитет във връзка с призовка да се яви пред съда във Ферара, която й е била връчена на 1 октомври 2013 г. и предмет на която е иск за обезщетение за вреди, причинени от нейни изявления в хода на политически дебат по време на телевизионно предаване;

               Б.

               като има предвид, че на 30 юли 2013 г. Лара Коми вече отправи искане за защита на нейния парламентарен имунитет във връзка със съдебно производство, образувано от прокуратурата към съда във Ферара, вследствие на жалба във връзка с престъплението клевета при отегчаващи вината обстоятелства, за същите изявления, които са предмет на настоящото решение;

               В.

               като има предвид, че член 8 от Протокола за привилегиите и имунитетите на Европейския съюз, на който изрично се позовава Лара Коми в своето искане за защита на имунитета, предвижда, че членовете на Европейския парламент не могат да бъдат подлагани под каквато и да било форма на претърсване, задържане или съдебно производство във връзка с изразените от тях мнения или подадените от тях гласове при изпълнението на задълженията им;

               Г.

               като има предвид, че при упражняването на правомощията си, свързани с привилегиите и имунитетите, Парламентът се стреми преди всичко към запазване на неприкосновеността си на демократична законодателна асамблея и към осигуряване на независимостта на своите членове при изпълнението на техните функции;

               Д.

               като има предвид, че Парламентът разполага с широко право на преценка по отношение на насоката, която възнамерява да даде на решение по искане за защита на парламентарния имунитет от страна на свой член;

               Е.

               като има предвид, че Съдът на ЕС признава, че изявление, направено от член на ЕП извън Европейския парламент, може да представлява мнение, изразено при изпълнението на неговите задължения по смисъла на член 8 от протокола, като следва да се отчита не мястото, където е направено изявлението, а естеството и съдържанието на това изявление;

               Ж.

               като има предвид, че имунитетът на членовете на ЕП по отношение на съдебни производства обхваща и гражданските производства;

               З.

               като има предвид, че Лара Коми е била поканена за участие във въпросното телевизионно предаване в качеството й на член на Европейския парламент, а не като национален представител на конкретна партия, която при това вече е била представена от друга гостенка съгласно националните разпоредби, които имат за цел да се осигури равнопоставено присъствие на политически фигури в телевизионни дебати, провеждани в периоди на предизборни кампании, какъвто е бил конкретният случай;

               И.

               като има предвид, че в модерните демокрации политическите дискусии се водят не само в парламента, но и чрез средствата за съобщение, като варират от изявления за печата до интернет;

               Й.

               като има предвид, че във въпросното телевизионно предаване Лара Коми е взела участие, в качеството си на член на Европейския парламент, в дискусия по политически въпроси, в т.ч. във връзка с възлагането на обществени поръчки и с организираната престъпност, по които въпроси тя неизменно се е занимавала в контекста на дейността си на европейско равнище;

               К.

               като има предвид, че на следващия ден Лара Коми е представила своите извинения на пострадалата страна, които е повторила впоследствие в хода на друго национално телевизионно предаване;

               Л.

               като има предвид, че разглежданият случай засяга същите изявления, във връзка с които Европейският парламент, с решение от 14 януари 2014 г., реши да защити имунитета на Лара Коми в рамките на наказателно производство, което е в ход пред същия съд във Ферара;

               1.

               Решава да защити привилегиите и имунитета на Лара Коми;

               2.

               Възлага на своя председател незабавно да предаде настоящото решение и доклада на своята компетентна комисия на компетентните органи на Италианската република и на Лара Коми.

      (1)  Решение от 12 май 1964 г. по дело 101/63, Wagner/Fohrmann и Krier (Recueil 1964 г., стр. 195), Решение от 10 юли 1986 г. по дело 149/85 Wybot/Faure и други (Recuеil 1986 г., стр. 2391), Решение от 15 октомври 2008 г. по дело T-345/05 Mote/Парламент (Сборник 2008 г., стр. II-2849), Решениe от 21 октомври 2008 г. по съединени дела C-200/07 и C-201/07 Marra/De Gregorio и Clemente (Сборник 2008 г., стр. I-7929), Решение от 19 март 2010 г. по дело T-42/06 Gollnisch/Парламент (Сборник 2010 г., стр. II-1135) и Решение от 6 септември 2011 г. по дело C-163/10 Patriciello (Сборник 2011 г., стр. I-7565).